মদ্যপ প্রিজন ভ্যানের চালককে পুলিশের সামনেই গণধোলাই দিল ক্ষিপ্ত জনতা। ঘটনাটি ঘটেছে গত শুক্রবার বারাসাতের ডাকবাংলো মোড়ের কাছে। স্থানীয় সূত্রে খবর, প্রিজন ভ্যানের চালক সারিফুল ইসলাম, রাস্তার বাঁ-দিক ধরে যাওয়ার পরিবর্তে ডান দিক দিয়ে গাড়ি চালাচ্ছিলেন। যার ফলে গুরুতর জখম হন এক স্কুল শিক্ষিকা। ব্যস্ত সময়ে এমন উল্টোভাবে গাড়ি চালানোর জন্য স্বভাবতই স্থানীয় জনতার রোষের মুখে পড়েন সারিফুল।
স্থানীয় পুলিশ সূত্রে খবর, বসিরহাট আদালত থেকে আসামী নিয়ে দমদম সেন্ট্রাল জেলে ফিরছিল প্রিজন ভ্যানটি। তখনই ঘটে দুর্ঘটনা। পরিস্থিতি জটিল হয়ে উঠলে কর্তব্যরত ট্রাফিক পুলিশের সহায়তায় ভ্যান চালককে উদ্ধার করে তুলে দেওয়া হয় বারাসাত থানার পুলিশের হাতে। পরে তাঁকে সাসপেন্ড করা হয়।
এই ঘটনায় আপাতত পুলিশের কোনও বক্তব্য পাওয়া যায়নি। যখন রাজ্যের বিভিন্ন জায়গায় একের পর এক পথ দুঘর্টনার খবর শিরোনামে, ঠিক তখন প্রশাসনিক স্তরের এমন উদাসীনতা আবারও বড় প্রশ্ন চিহ্নের সম্মুখীন করল রাজ্য সরকারকে।